text: Lastbil bragede ind i feriekø: Tre indlagt på sygehuset
  30 juni 2017 kl. 16.13
  Syd for den dansk/tyske grænse bragede en lastbil ind i en autocamper og en personbil, der holdt stille på grund af kø.
  Kombinationen af ferietrafik og øget grænsekontrol skabte som forudset kø ved grænsen mellem Danmark og Tyskland fredag eftermiddag. Det opdagede en lastbilchauffør dog ikke tidsnok, og inden han kunne nå at stoppe lastbilen, bragede chaufføren ind i en autocamper, der blev skubbet videre ind i en VW Golf.
  Det oplyser det tyske politi i Harreslev til TV SYD.
  - Tre personer blev kvæstet og indlagt på sygehuset. To af dem er alvorligt kvæstet, men uden for livsfare, siger vagtchefen ved politiet i Harreslev til TV SYD. 
  Ulykken skete omkring kl. 14.15 en halv kilometer syd for den dansk/tyske grænse i nordgående retning, hvor ulykken spærrede motorvejen i tre timer fredag eftermiddag.
  Der er ingen danskere indblandet i ulykken.
  
  